CELEX: C2006/010/57
Language: el
Date: 2006-01-14 00:00:00
Title: Υπόθεση T-403/05: Προσφυγή ασκηθείσα στις  15 Νοεμβρίου 2005  — MyTravel κατά Επιτροπής των Ευρωπαϊκών Κοινοτήτων

14.1.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 10/29
            
         Προσφυγή ασκηθείσα στις 15 Νοεμβρίου 2005 — MyTravel κατά Επιτροπής των Ευρωπαϊκών Κοινοτήτων
   (Υπόθεση T-403/05)
   (2006/C 10/57)
   Γλώσσα διαδικασίας: η αγγλική
   Διάδικοι
   
      Προσφεύγουσα: MyTravel Group plc (Rochdale, Ηνωμένο Βασίλειο) [εκπρόσωποι: D. Pannick, QC, A. Lewis, Barrister, M. Nicholson, S. Cardell, B. McKenna, Solicitors]
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   
               —
            
            
               να ακυρώσει το σύνολο ή επικουρικώς το μέρος που θα αποφασίσει το Πρωτοδικείο της αποφάσεως της Επιτροπής, που περιλαμβάνεται σε δύο έγγραφα προς τον δικηγόρο της προσφεύγουσας με ημερομηνίες 5 Σεπτεμβρίου 2005 και 12 Οκτωβρίου 2005, να μην επιτρέψει στην προσφεύγουσα την πρόσβαση στην έκθεση που εκπόνησε η Επιτροπή κατόπιν της αποφάσεως που εξέδωσε το Πρωτοδικείο στις 6 Ιουνίου 2002, στην υπόθεση Τ-342/99, Airtours κατά Επιτροπής, καθώς και σε ορισμένα σχέδια εγγράφων, έγγραφα εργασίας και σημειώσεις, τα οποία είτε αφορούν την προπαρασκευή της εν λόγω εκθέσεως ή περιλαμβάνονται στον φάκελο της αποφάσεως της Επιτροπής που ακυρώθηκε με την προαναφερθείσα απόφαση του Πρωτοδικείου·
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι και κύρια επιχειρήματα
   Η προσφεύγουσα, πρώην «Airtours plc.», άσκησε προσφυγή με σκοπό την ακύρωση της αποφάσεως της Επιτροπής ως προς τη συγχώνευση της προσφεύγουσας με άλλη εταιρία. Το Πρωτοδικείο, με την απόφαση που εξέδωσε στην υπόθεση Τ-342/99, Airtours κατά Επιτροπής, ακύρωσε την εν λόγω απόφαση της Επιτροπής, όπως ζητούσε η προσφεύγουσα. Στη συνέχεια, η προσφεύγουσα άσκησε άλλη προσφυγή (υπόθεση Τ-212/03, MyTravel κατά Επιτροπής), για τις ζημίες που φέρεται ότι υπέστη λόγω των σφαλμάτων της Επιτροπής και των παραβάσεων του κοινοτικού δικαίου κατά την εξέταση της υποθέσεως που οδήγησε στην ακύρωση.
   Στο πλαίσιο της δεύτερης αυτής διαδικασίας, η προσφεύγουσα, στηριζόμενη στον κανονισμό 1049/2001 (1), ζήτησε από την Επιτροπή να της επιτρέψει την πρόσβαση στην έκθεση που εκπόνησαν οι υπηρεσίες της Επιτροπής κατόπιν της αποφάσεως του Πρωτοδικείου, καθώς και σε ορισμένα σχέδια εγγράφων, έγγραφα εργασίας και σημειώσεις, τα οποία είτε αφορούν την προπαρασκευή της εν λόγω εκθέσεως ή περιλαμβάνονται στον φάκελο της ακυρωθείσας αποφάσεως της Επιτροπής. Με την προσβαλλομένη απόφαση, η Επιτροπή απέρριψε το αίτημα της προσφεύγουσας, κρίνοντας ότι πρέπει να τύχουν εφαρμογής οι εξαιρέσεις του άρθρου 4, παράγραφοι 2 και 3, του κανονισμού 1049/2001, σχετικά με την προστασία των δικαστικών διαδικασιών και της παροχής νομικών συμβουλών, του σκοπού επιθεώρησης, έρευνας και οικονομικού ελέγχου ή της αποφάσεως της Επιτροπής να κινήσει τη διαδικασία.
   Η προσφεύγουσα ζητεί την ακύρωση της εν λόγω αποφάσεως. Αντικρούει λεπτομερώς τους ισχυρισμούς της Επιτροπής ότι ορισμένα έγγραφα δεν πρέπει να γνωστοποιούνται για την προστασία των δικαστικών και εννόμων διαδικασιών, και θεωρεί ότι δεν πρέπει να έχει τη δυνατότητα η Επιτροπή να στηρίζεται στην ανάγκη προστασίας παλαιών δικαστικών διαδικασιών, όπως η διαδικασία στην υπόθεση Τ-342/99, που έχει ήδη αποπερατωθεί, για να αρνείται τη γνωστοποίηση εγγράφων που είναι αποφασιστικής σημασίας για την ορθή έκβαση διαφορετικής, τρέχουσας διαδικασίας.
   Όσον αφορά την προστασία των επιθεωρήσεων, η προσφεύγουσα ισχυρίζεται ότι η εκτίμηση της Επιτροπής ως προς μια προτεινόμενη συγχώνευση δεν αποτελεί επιθεώρηση για τους σκοπούς της εξαιρέσεως και η εξαίρεση δεν τυγχάνει εφαρμογής σε εσωτερικές έρευνες και, σε καμία περίπτωση, δεν τυγχάνει εφαρμογής σε ολοκληρωθείσες έρευνες. Περαιτέρω, η προσφεύγουσα θεωρεί ότι η γνωστοποίηση δεν υπονομεύει τον σκοπό της επιθεωρήσεως σε παρεμφερείς διαδικασίες συγχωνεύσεως. Η προσφεύγουσα αμφισβητεί επίσης τον ισχυρισμό της Επιτροπής ότι ο εσωτερικός οικονομικός έλεγχος που σκοπεί τον εκσυγχρονισμό των διοικητικών διαδικασιών δεν μπορεί να είναι ανεξάρτητος αν γνωστοποιούνται οι συστάσεις και τα πορίσματα.
   Τέλος, η προσφεύγουσα θεωρεί ότι η Επιτροπή δεν απέδειξε ότι η γνωστοίηση θα υπονομεύσει σοβαρώς τη μελλοντική διαδικασία λήψεως αποφάσεών της, εφόσον η έκθεση της οποίας ζητήθηκε η γνωστοποίηση δεν αφορά τον μελλοντικό τρόπο λήψεως αποφάσεων αλλά τον τρόπο με τον οποίο οι αποφάσεις ελήφθησαν εσφαλμένως στο παρελθόν, η δε διαφάνεια δεν μπορεί να εξομοιωθεί με αδικαιολόγητη εξωτερική πίεση και η ζητηθείσα γνωστοποίηση δεν έχει συνέπειες στη σταθερότητα της κοινοτικής έννομης τάξεως.
   Εν τέλει, η προσφεύγουσα προβάλλει ότι υπάρχει υπερισχύον δημόσιο συμφέρον για τη γνωστοποίηση των ζητηθέντων εγγράφων.
   
      (1)  ΕΕ L 145, 31.05.2001, σ. 43.